VEDTÆGTER FOR SAGNLANDET LEJRES VENNER

[bookmark: 142]1§ Foreningens navn og hjemsted.
Foreningens navn er Sagnlandet Lejres Venner.
Foreningens hjemsted er Sagnlandet Lejre - Historisk-Arkæologisk Forsknings- og Formidlingscenter.

§2 Formål.
Foreningens formål er at skabe og opretholde forbindelsen mellem Sagnlandet Lejre og personer, der er interesserede i at støtte Sagnlandet Lejre samt udbrede kendskabet til Sagnlandet Lejres aktiviteter.

§3 Medlemskab.
Som medlemmer optages enkeltpersoner. Medlemskab af Sagnlandet Lejres Venner giver gratis adgang til Sagnlandet Lejre hele sæsonen. Medlemmer, der ikke har fornyet deres medlemskab, betragtes som udtrådt af foreningen. Æresmedlemmer kan udnævnes af årsmødet efter bestyrelsens indstilling. Æresmedlemmer er kontingentfri.

§4 Medlemskontingent.
Medlemskontingentet fastsættes årligt af årsmødet efter indstilling fra Sagnlandet Lejre og forfalder i april måned.

§5 Medlemskontingentets anvendelse.
Medlemskontingentet anvendes til fremme af foreningens formål efter følgende fordelingsnøgle: 80% af medlemskontingentet tilfalder Sagnlandet Lejre til dækning af fri entre mod forevisning af gyldigt medlemsbevis. 20% tilfalder foreningen Sagnlandet Lejres Venner som rådighedsbeløb. Sagnlandet Lejres Venners bestyrelse disponerer over foreningens midler til anvendelse i overensstemmelse med formålsbestemmelserne.

§6 Bestyrelsen.
Foreningen ledes af en bestyrelse på 5 medlemmer. 
Det ene medlem udpeges af Sagnlandet Lejres direktør forud for årsmødet. Forpersonen vælges hvert år på årsmødet. De øvrige medlemmer vælges med 2 på ulige årstal og 1 på lige årstal. Der vælges desuden hvert år et antal suppleanter. Genvalg kan finde sted.

§7 Bestyrelsens opgaver og forretningsorden.
Bestyrelsen: 
· sikrer, at foreningen virker efter formålsparagraffen.
· planlægger foreningens aktiviteter og gennemfører disse.
· drøfter og begrunder den årlige kontingentstørrelse med Sagnlandet Lejres direktør forud for årsmødet.
· fører et referat af bestyrelsens møder og gør dette tilgængeligt på Sagnlandet Lejres hjemmeside.
· er beslutningsdygtig, når mindst halvdelen, inkl. forpersonen, er tilstede. I tilfælde af stemmelighed gør forpersonens stemme udslaget.
· informerer medlemmerne via nyhedsbrevet Flyveask og via e-mail.
· Foreningen tegnes af forpersonen og ved dennes forfald et andet medlem valgt af bestyrelsen.

§8 Årsmøde.
[bookmark: _GoBack]Foreningens højeste myndighed er årsmødet. Årsmødet afholdes hvert år i februar eller marts måned. Bestyrelsen udsender med mindst 2 ugers varsel skriftlig/digital indkaldelse til årsmødet med angivelse af tid, sted og dagsorden. Evt. forslag fra medlemmerne til bestyrelsen til årsmødet skal være bestyrelsen i hænde senest en uge før årsmødet. Vedtagelser på årsmødet kræver simpelt stemmeflertal, bortset fra vedtægtsændringer, hvortil der kræves 2/3 flertal af de fremmødte medlemmer. Stemmeberettiget og valgbar er ethvert medlem af foreningen. Et medlem kan give et andet medlem skriftlig fuldmagt til at stemme for sig om forslag, der har været udsendt i indkaldelsen. Hvert medlem kan højst stemme på vegne af 3 fuldmagter. 

Dagsordenen skal indeholde følgende punkter: 
1. Valg af dirigent. 
2. Valg af referent. 
3. Fremlæggelse og godkendelse af forpersonens beretning. 
4. Fremlæggelse og godkendelse af det reviderede regnskab. 
5. Behandling af indkomne forslag. 
6. Bestyrelsens forslag til det kommende års aktiviteter. 
7. Fastsættelse af kontingent.
8. Valg af forperson. 
9. Valg af øvrige bestyrelsesmedlemmer. 
10. Valg af suppleanter. 
11. Valg af revisor. 
12. Valg af revisorsuppleant. 
13. Evt. 

§9 Ekstraordinært årsmøde.
Ekstraordinært årsmøde kan indkaldes, når bestyrelsen finder det nødvendigt og skal indkaldes, når mindst 25 medlemmer med angivelse af dagsorden skriftligt forlanger det - i sidste tilfælde senest 6 uger efter, at begæringen er indgivet, dog således at månederne juni, juli og august ikke medregnes. Indkaldelse skal ske med mindst 14 dages varsel. 

§10. Regnskab.
Foreningens regnskab revideres af en revisor, der vælges for 1 år ad gangen. Regnskabsperioden er fra 1. januar til 31. december. 

§11 Opløsning af foreningen.
Til foreningens opløsning kræves mindst 2/3 majoritet af samtlige foreningens medlemmer. Er 2/3 af medlemmerne ikke tilstede ved årsmødet, kan bestyrelsen senest 2 måneder efter indkalde til et nyt årsmøde, hvor opløsning kan vedtages med 2/3 af de tilstedeværendes stemmer. Ved foreningens opløsning tilgår dens midler Sagnlandet Lejre eller tilsvarende formål efter årsmødets nærmere bestemmelser. 

§12 Ikrafttræden.
Vedtægterne træder i kraft straks, således som vedtaget på det stiftende årsmøde den 17. juni 1987. 

Vedtægterne er revideret den 17. marts 1996.
Vedtægterne er revideret den 19. marts 2002.
Vedtægterne er revideret den 10. marts 2009.
Vedtægterne er revideret den 6. marts 2012.
Vedtægterne er revideret den 1. marts 2023.
